Wo mir dänn nach eme wunderschöne erste Abig in Darwin zrugg is Zimmer cho sind, isch eus (vor allem de Maria) de Lade abe!!! Mir händ nämlich e ganzi Familie Kakerlake i eusem Zimmer gha, wo überall i eusi Säck und Täsche iekrablet sind. Die erst gross hät d Maria a ihrem Tüechli gfunde und hät en lute Schrei ablah und isch ufs Bett gflüchtet. Na dis na sind dänn  immer neui zum Vorschii cho. Da de Flo scho sini Linse duss gha hät vor em Schlafe - isch es de Maria ihri Ufgab gsi, die z besiitige. Zum Schluss hät sie fast Freud dra gha, jedi Einzel mit ihrem Flip Flop ztätsche...Het sie aber glaub lieber nöd gmacht, wie mir am nächste Tag erfahre händ, da d Kakerlake Eier legged, wänn sie verdruckt werdet und sich so fortpflanzed. Ja nu, eus isch das ja glich gsi, da mir am nächste Tag eh uscheckt händ und ines neus Hostel zoge sind.